הרמן אמיל פישר

הרמן אמיל לואי פישר (בגרמנית: Hermann Emil Fischer;  9 באוקטובר 1852 – 15 ביולי 1919) היה כימאי גרמני, חתן פרס נובל לכימיה לשנת 1902, "על עבודתו בסינתזת סוכר ופורין". פישר נודע בעיקר על עבודתו על סוכרים, גלוקוז וקפאין. ערך מחקרים ראשונים לצורך פענוח הרכב החלבונים. ב-1875 השתמש בהידרזין על מנת להפריד ולזהות  את הסוגים השונים של פחמימות בתערובות לא טהורות.  הוא הבהיר  בפרוטרוט את מבנה הפורינים. פישר הראה שהפורינים (שהם מרכיבים של חומצות גרעיניות) הם מולקולות-מפתח ברקמות החיות.

קורות חייו
פישר נולד באויסקירכן (Euskirchen), בסמוך לקלן לאב איש עסקים. לאחר שסיים את לימודיו בבית ספר בבון בהצטיינות יתרה, ביקש ללמוד את מדעי הטבע, אך אביו כפה עליו לעבוד בעסק המשפחתי, עד שקבע כי בנו אינו מתאים לעבודה זו. על פי האוטוביוגרפיה שלו, אביו אמר עליו שהוא טיפש מדי מכדי להיות איש עסקים, ועל כן עליו להיות סטודנט.

לאחר מכן החל פישר את לימודיו באוניברסיטת בון בשנת 1871, ושנה לאחר מכן עבר לאוניברסיטת שטרסבורג בהשפעת בן דודו אוטו פישר. בשנת 1874 הוענק לפישר תואר דוקטורט עבור מחקרו בפתלאין (תרכובת) והוא התמנה למשרת הוראה באוניברסיטה. שנה לאחר מכן, ב-1875, עזב פישר את האוניברסיטה ועבר בעקבות אחד ממוריו לאוניברסיטת מינכן, שם התמנה למרצה לכימיה. בשנת 1881 הפך פישר למרצה באוניברסיטת אויסקירכן, עיר הולדתו. בשנת 1888 הוזמן פישר להורות כימיה באוניברסיטת וירצבורג (Würzburg), שם נשאר עד לשנת 1892, עת הוצע לו לרשת את א. וו. הופמן (Hofmann) בקתדרה לכימיה באוניברסיטת ברלין. פישר כיהן במשרה זו עד למותו בשנת 1919.

על שמו נקראות מספר תגובות כימיות. כמו כן, הוא פיתח שיטה נוחה לרישום מולקולות תלת-ממדיות על דף נייר, שיטה אשר קרויה כיום היטל פישר. השיטה שימושית מאוד לרישום מולקולות כיראליות. על-שמו נקראת גם מדליה המחולקת על ידי האגודה הכימית הגרמנית.

ראו גם
 היטל פישר

קישורים חיצוניים 

 
 

כימאים גרמנים
זוכי פרס נובל לכימיה
זוכי פרס נובל גרמנים
זוכי מדליית דייווי
זוכי מדליית אליוט קרסון
בוגרי אוניברסיטת בון
חברי האקדמיה למדעים ולאמנויות של גטינגן
כימאים אורגניים
גרמנים שנולדו ב-1852
גרמנים שנפטרו ב-1919